b'\n_START_ARTICLE_\nSK Brann\n_START_SECTION_\nHistoria\n_START_PARAGRAPH_\n26. syyskuuta 1908 miesjoukko Chirten K. Granin ja Birger Gjestlandin johdolla kokoontui bergenil\xc3\xa4isess\xc3\xa4 kahvilassa ja p\xc3\xa4\xc3\xa4ttiv\xc3\xa4t perustaa jalkapalloseuran. Seuran nimi oli aluksi muodossa Ski- og Fodboldklubben Brann, mutta pian nimi muutettiin nykyiseen muotoonsa Sportsklubben Brann. Ensimm\xc3\xa4isen ottelunsa Brann pelasi toista bergenil\xc3\xa4isjoukkuetta vastaan uudenvuodenp\xc3\xa4iv\xc3\xa4n\xc3\xa4 vuonna 1909. Ottelu p\xc3\xa4\xc3\xa4ttyi lukemiin 1\xe2\x80\x931. Brannin otteet sen ensimm\xc3\xa4isten vuosien aikana eiv\xc3\xa4t olleet erityisen hyvi\xc3\xa4, mutta paranivat pikkuhiljaa ja vuonna 1917 joukkue selviytyi Norjan Cupin, miss\xc3\xa4 se kuitenkin k\xc3\xa4rsi tappion Sarpsborgille maalein 4\xe2\x80\x931. Vuonna 1917 seura osti omaa kotikentt\xc3\xa4\xc3\xa4 varten tontin Bergenin etel\xc3\xa4osasta. Stadion rakennettiin sijoittajien ja kannattajien rahoilla ja kaksi vuotta my\xc3\xb6hemmin 25. toukokuuta uusi kotikentt\xc3\xa4 avattiin. Stadionin avaustottelussa joukkue kohtasi Norjan maajoukkueen ja h\xc3\xa4visi maalein 6\xe2\x80\x932. Ensimm\xc3\xa4isen suurvoittonsa joukkue saavutti vuonna 1923 selviydytty\xc3\xa4\xc3\xa4n cupin loppuotteluun, miss\xc3\xa4 se kaatoi Lynin maalein 2\xe2\x80\x931. Kaksi vuotta my\xc3\xb6hemmin joukkue voitti cupin toistamiseen, t\xc3\xa4ll\xc3\xa4 kertaa loppuottelussa sille h\xc3\xa4visi Sarpsborg maalein 3\xe2\x80\x930._NEWLINE_Seuraavina vuosina joukkueen menestyskulku katkesi ja se p\xc3\xa4\xc3\xa4si Norjan korkeimmalle sarjatasolle vasta vuonna 1947. Vuonna 1950 se pelasi j\xc3\xa4lleen cupin finaalissa, mutta h\xc3\xa4ivisi Fredrikstadille. 1960-luvulla Brannissa pelasi monia Norjan eturivin pelaajista kuten Roald Jensen ja Rolf Birger Pedersen ja se voitti kahtena per\xc3\xa4kk\xc3\xa4isen\xc3\xa4 kautena, 1962 ja 1963, ensimm\xc3\xa4iset Norjan mestaruutensa. Seuraavina vuosina joukkue kuitenkin k\xc3\xa4rsi suuresti pelaajien loukkaantumisista ja Jensenkin l\xc3\xa4hti ulkomaille, mink\xc3\xa4 seurauksena se putosi j\xc3\xa4lleen korkeimmalta sarjatasolta. 1970-luvulla joukkue voitti kahdesti Norjan Cupin, vuosina 1972 ja 1976. 1980-luvulla joukkue vuoron per\xc3\xa4\xc3\xa4n putosi liigasta ja nousi sinne takaisin, kunnes vuonna 1987 onnistui vakiinnuttamaan paikkansa. 2002 joukkue joutui karsimaan putoamisesta, mutta onnistui s\xc3\xa4ilytt\xc3\xa4m\xc3\xa4\xc3\xa4n paikkansa. Vuonna 2004 joukkue voitti ensimm\xc3\xa4isen pokaalinsa 17 vuoteen kukistettuaan cupin loppuottelussa Lynin maalein 4\xe2\x80\x931._NEWLINE_Brann putosi kaudeksi 2015 1. divisioonaan, mutta nousi v\xc3\xa4litt\xc3\xb6m\xc3\xa4sti takaisin p\xc3\xa4\xc3\xa4sarjatasolle.'